দারুণ সাফল্যের সঙ্গে শেষ হল শর্ট ফিল্ম ফেস্টিভ্যাল

কলকাতা: পরিসমাপ্তি ঘটল পঞ্চম আন্তর্জাতিক কলকাতা শর্ট ফিল্ম ফেস্টিভ্যালের (IKSFF)। সাধারণতন্ত্র দিবসের দিন রোটারি সদনে (Rotary Sadan) একগুচ্ছ ছোট ছবি এবং পুরস্কার বিতরণী অনুষ্ঠানের মধ্য দিয়ে শেষ হল উৎসব। জীবনকৃতি সম্মান পেলেন অভিনেতা পরাণ বন্দ্যোপাধ্যায় (Paran Bandopadhyay)। সেরা গায়ক হলেন অনির্বাণ ভট্টাচার্য (Anirban Bhattacharya)।

এদিন প্রদর্শিত হয় অভিনেতা-গায়ক-পরিচালক অনির্বাণের মিউজিক ভিডিও ‘তোমার আমার গল্প’। টিজার লঞ্চ হয় সুমন মৈত্রের পূর্ণদৈর্ঘ্যের ছবি ‘অ২’-এর। এই ছবি নির্মিত হয়েছে কিংবদন্তি চিত্র পরিচালক ঋত্বিক ঘটকের প্রতি শ্রদ্ধার্ঘ্য নিবেদন করে। দেখানো হয় বাংলার অন্যতম সেরা অভিনেতা প্রয়াত সৌমিত্র চট্টোপাধ্যায়ের উপর তৈরি স্বল্পদৈর্ঘ্যের তথ্যচিত্র ‘অরোরা বোরিয়ালিস’। এছাড়াও প্রদর্শিত হয় বহু ভারতীয় শর্ট ফিল্ম।

আরও পড়ুন: বুমরাকে দেখে কনসার্টৈ কোল্ড প্লে-র বিশেষ গান

ছোট ছবির বড় উৎসবে অভিনেতা, সহ-অভিনেতা, শিশুশিল্পী সহ ৪০টি বিভাগের সেরাদের পুরস্কৃত করা হয় এদিন। আইকেএসএফএফ-এর চেয়ারম্যান সৌরভ চক্রবর্তী জানিয়েছেন, উৎসবের সাফল্যে তিনি নিজেই আপ্লুত। এবারের সাফল্যকে পাথেয় করে পরের বছরের উৎসবের প্রস্তুতিতে এখন থেকেই নামতে চান তিনি।

উৎসবের ডিরেক্টর শাশ্বতী গুহ চক্রবর্তী জানালেন, বিদেশি ছবির পাশাপাশি পুরস্কৃত হয়েছে ভারতীয় ছবিও। ‘রং’, ‘কাশ’, ‘পিপল’, ‘প্লিজ রিমেমবার’ ইত্যাদি ছবির নাম করলেন তিনি। দর্শকদের বার বার শর্টফিল্ম দেখার অনুরোধ জানালেন শাশ্বতী। ওটিটি প্ল্যাটফর্মগুলিকেও ছোট ছবির জন্য এগিয়ে আসার আর্জি জানান তিনি।

দেখুন অন্য খবর: